דו קיום: ילדי הגנים מטבעון ומבוסמת טבעון השתתפו ביום קהילה משטרה - רשת כוכב
מפגש ססגוני של יום קהילה-משטרה נערך בשבוע שעבר לילדי הגנים בקרית טבעון ולילדי הגנים מבוסמת טבעון. האירוע התקיים בסימן שכנות טובה ומכבדת, ברחבת גן המייסדים בקרית טבעון.
היוזמה החשובה של משטרת ישראל, בשיתוף מחלקות החינוך במועצות המקומיות של שני היישובים, מחלקות הפיקוח ובסיוע צוות עובדי התפעול, היא הזדמנות לילדי ישראל להיחשף לצד הידידותי והבטוח של המשטרה, במטרה לשנות את יחסי החשד והפחד, כדי לבנות מערכת יחסים פתוחה, חברית ומקצועית.
שיתוף פעולה פורה בין הרשויות צילום: ארכיון "כוכב"
כיבדו את האירוע בנוכחותם: ראש המועצה דוד אריאלי, ראש מועצה בוסמת טבעון, מוניר זבידאת, מנהלת מחלקת החינוך גילה דינר, מנהלת מדור גנים ליאת רייכמן, קב”ט המועצה אלי זיו, קב”ט מועצת בוסמת עמאד סואעד, מפקד תחנת זבולון נצ”מ קובי קרני, פקד אביעד כהן, רס”ב אילן קדוש, צוותי החינוך ואחרים.
לעיתון “כוכב” נמסר, כי הפעילות הייתה עשירה והילדים שיתפו פעולה ונחשפו לתכנים בדרך של תצוגה, כמו: יחידת הכלבנים, יחידת הפרשים, איגוד הצלה, חבלן משטרתי ועוד.
יצוין כי, לאורך שנת הלימודים, הילדים עברו תהליך של למידה בהדרכת המש”ק היישובי, אילן קדוש, והאירוע המסכם היווה אירוע שיא.
לדברי מנהלת מחלקת החינוך, קרית טבעון ובוסמת טבעון חרתו על דגלן דו קיום וטיפוח יחסי שכנות טובים ומכבדים. “אכן הצלחנו לממש זאת בשני המפגשים שנערכו בישובים אלו לאחרונה” אמרה גילה דינר, שהוסיפה עוד כי: “ילדים, צוותים חינוכיים, פעילים חינוכיים, פעילים בקהילה, בעלי תפקידים מובילים ציבוריים, בשיתוף פעולה ובשאיפה כנה לשלב את כוחה האמתי של המשטרה, הרוח האנושית שבה, עם החתירה האמתית לחיים בדו קיום. תודה מיוחדת למפקד נקודת קרית טבעון, פקד אביעד כהן, על ההובלה במרץ ובהתלהבות תוך הקפדה על כל הפרטים, קטנים כגדולים, ולמש”ק אילן קדוש, על הקשר המקצועי והרגיש עם בתי הספר והגנים במפגשי הלמידה, ובאחריות ומעורבות בהכנת יום השיא. גאווה לקרית טבעון וכבוד גדול למשטרת ישראל”.